Alltaf bætast í hópinn nýir hundavinir Rauða krossins 19. nóvember 2019 Alltaf bætast í hópinn nýir hundavinir Rauða krossins . Í október síðastliðnum útskrifuðust 5 hundavinir og geta þeir nú heimsótt hópa eða einstaklinga sem eftir því óska . Rauði krossinn er afar heppinn að hafa metnaðarfulla og reynda sjálfboðaliða sem halda utan um hundavinanámskeið Rauða krossins sem er annars vegar bóklegt og hins vegar verklegt . Fyrst þurfa þó hundarnir sem og eigendur þeirra að standast svokallað grunnhundamat þar sem metið er hæfni þeirra við að gerast hundavinir Rauða krossins og stunda heimsóknir , sjá nánar um færniviðmið hér . Hundar geta náð afar vel til fólks og stundum betur en við mannfólkið . Verkefnið hefur notið mikilla vinsælda á síðastliðnum árum og eru nú um 50 hundavinir sem heimsækja fjölbreyttan hóp fólks um land allt . Til að sækja um heimsókn frá hundavini eða til að gerast sjálfboðaliði í verkefninu er hægt að fylla út form á síðu Rauða krossins hér . Einnig er hægt að hafa samband við Rauða krossinn í Kópavogi í síma 5704063 eða á kopavogur@redcross.is .